
Rozsdamentes acélhabok in situ szerkezetvizsgálata összenyomás során

Kulcsszavak: rozsdamentes acélhab; deformáció; porozitás; diszlokációsűrűség; keményedés
A kutatás során 316L jelű rozsdamentes acélból készült fémhabok deformációját vizsgáltam. A 316L rozsdamentes acél biokompatibilis, és habja kiváló mechanikai tulajdonságokkal és korrózióállósággal bír, ezért többek közt orvosi alkalmazásokban kedvelt anyag.
A minták „freeze-casting” eljárással készültek háromfajta porozitással (0,57, 0,7 illetve 0,77). Az acélhabokat összenyomással alakítottuk 60%-os mérnöki deformáció értékig. Az alakváltozás során bekövetkező porozitás változást in situ röntgentomográfiával vizsgáltuk szinkrotron sugárzás segítségével. Szintén in situ határoztuk meg a fémhabok falaiban a rácshibák (pl. diszlokációk és síkhibák) sűrűségének változását röntgendiffrakciós vonalprofil-analízis alkalmazásával. A folyásfeszültég változását a deformáció függvényében értelmeztem a porozitás és a rácshibasűrűség értékek felhasználásával.
Kutatási eredményeim rávilágítanak arra, hogy a porozitás csökkenése és a rácshibák mennyiségének növekedése milyen mértékben járulnak hozzá a rozsdamentes acélhabok keményedéséhez összenyomás során. Ezen kívül azt is megmutatom, hogy a kiindulási porozitásbeli különbségnek van-e hatása az acélhabok falaiban a deformáció során kialakuló rácshibák mennyiségére és ezen keresztül az anyag mechanikai viselkedésére. A hab falában kialakult rácshibák sűrűségét összehasonlítom hasonló mértékig deformált, ugyanilyen összetételű pórusmentes acélban korábban kapott értékekkel.
Tudomásom szerint ez az első olyan vizsgálat a témában, amely feltárja, hogy a fémhab keményedéséhez milyen arányban járulnak hozzá a falban keletkező diszlokációk valamint a porozitás csökkenése.



